4.2.Informavimas, viešinimas ir matomumas

2018 m. buvo atlikta iš viso 330 matomumo didinimo ir komunikacijos veiksmų, daugelis jų buvo organizuojami bendradarbiaujant su Europos Komisijos atstovybe Kipre. Keli svarbiausi 2018 m. renginiai buvo: pristatymai tema „Sąjungos padėtis ir 2018 m. prioritetai“, Atvirų durų festivalis, dalijimasis informacija apie PVO veiklą įvairiuose miestuose, Maisto saugos praktiniai seminarai apie tai, kaip ES parama padeda didinti maisto saugą, ir aukštųjų mokyklų studentų vizitai į ES lėšomis finansuojamo nuotekų valymo įrenginio statybvietę Morfu (Giuzeljurte). Europos diena buvo paminėta surengus vieną didelio masto renginį atvirame ore Nikosijoje ir du didelio masto abiejų bendruomenių kamerinio orkestro klasikinės muzikos koncertus atvirame ore Lefkėje (Lefkoje) ir Temple (Zeitinlike), į kuriuos susirinko daugiau kaip 500 dalyvių.

Plataus masto informavimo veiklą padėjo užtikrinti daug viešų renginių, susijusių su Kipro turkų bendruomenei skirta ES stipendijų programa, įskaitant Nikosijoje surengtą studentų ir absolventų tinklaveikos renginį. Surengtos įvairių kultūros paveldo projektų, įskaitant susijusius su Armėnų Šv. Mergelės Marijos bažnyčia ir Karmelitų Šv. Mergelės Marijos bažnyčia, taip pat Ravelino sausumos vartais, užbaigimo ceremonijos. Kutsoventyje (Giungiore) įvykusio renginio metu paskelbta apie neseniai įrengtos kietųjų atliekų saugyklos eksploatavimo pradžią (2 etapas). Tai padėjo užtikrinti plataus masto informavimą apie ES paramą Kipro turkų bendruomenei kietųjų atliekų tvarkymo srityje. Apie ES paramą tokiose srityse kaip eismo sauga ir darbuotojų sauga ir sveikata taip pat buvo informuojama mokyklose surengiant įvairius mokymo kursus.

Buvo paskelbti du labai svarbūs leidiniai: „Kipro kultūros paveldo apsaugos techninio komiteto veikla 2008–2018 m. Dešimt metų dirbant kartu mūsų bendro paveldo labui“ (angl. 2008-2018: 10 Years Working Together For Our Common Heritage – The Technical Committee on Cultural Heritage in Cyprus) ir „Pagalbos Kipro turkų bendruomenei programa. Atrinktos istorijos“ (angl. Aid Programme for the Turkish Cypriot community Selected Stories).

4.3.Konsultacijos su Kipro Respublikos Vyriausybe

Surengti susitikimai su Kipro Respublikos Vyriausybės atstovais, visų pirma, kai į salą vizito atvyko vyresnieji Komisijos pareigūnai. Komisija toliau tikisi vyriausybės bendradarbiavimo, kad būtų galima patvirtinti teises į nuosavybę, ir reguliariai susitinka su nuolatinės atstovybės Briuselyje atstovais.

5.Išvados

Komisija toliau teikia pagalbą pagal Pagalbos reglamentą siekdama palengvinti Kipro suvienijimą: tuo tikslu ji, vykdydama veiklą pagal šešis nusistatytus tikslus, skatina Kipro turkų bendruomenės ekonominę plėtrą. 2018 m. teikiant paramą toliau daugiausia dėmesio buvo skiriama sektoriams, kuriuose ateityje gali iškilti problemų dėl acquis laikymosi.

Atsižvelgiant į pajėgumų apribojimus, ribotus žmogiškuosius ir finansinius išteklius ir pasirengimo būsimam acquis įgyvendinimui trūkumus, turi būti atidžiai įvertintas projektų tvarumas. Į praeityje suteiktą pagalbą ir projektų brandą bus nuolat atsižvelgiama ateityje rengiant programas. Bus toliau stengiamasi daryti didesnį poveikį prioritetinėse srityse, vykdant mažiau, bet didesnio masto veiksmų.

Komisija yra pasiruošusi skirti išteklių, be kita ko, pagal pagalbos programą, suvienijimo deryboms remti, prireikus padedant JT.